Milliós fizetések és milliárdos ingatlanberuházások kapcsolódnak a 2021-es vadász-kiállításhoz.



Vicceskedve mondta még februárban Semjén Zsolt, a KDNP és az Országos Magyar Vadászati Védegylet elnöke, hogy még nem gyűjtötte össze a bátorságát ahhoz, hogy megmutassa Varga Mihály pénzügyminiszternek a 2021-es vadászati világkiállítás büdzséjének tervezetét. A kalkuláció azóta sem nyilvános, de a hvg.hu azt írja, a rendre a tavalyi úszó világbajnoksághoz hasonlított rendezvény költségében vetekedni fog azzal:

a vadász-kiállításhoz kapcsolódó beruházások végösszege még az optimista jelenlegi kormányzati becslés szerint is legalább 50 milliárd forintra rúg majd.



A tapasztalatok azt mutatják, még az 50 milliárd forint közpénz is kevés lehet a végén; a vizes vb például 25 milliárdról indult, végül elérte a 137 milliárdot, és az Átlátszó szerint azóta még ugrott 27 milliárddal az ára.

A vadász-kiállítás keretének négyötödét az infrastrukturális beruházások teszik ki. A fő helyszínül szolgáló kőbányai vásárváros területét és környékét érintő fejlesztésekre a 2017-es és 18-as költségvetésben 9,3 milliárd forintot különített el a kormány, de egy tavaly augusztusi határozattal további 1,5 milliárd forintot szignált a kiviteli és engedélyezési tervek elkészítésére, és további 4 milliárdot pedig egy kettő darab megállóból álló villamosvonal megépítésére. Magát a vásárközpont területét 2016-ban vette meg a kormány az eszközérték duplájáért, 17,28 milliárd közpénzért.



Csak a vásárvárost érintő infrastrukturális fejlesztések összege 40 milliárdra rúghat

- legalább is a hvg.hu kormányzati forrásai ennyire becsülik a költségeket. igaz, ez nem mind a világkiállítás büdzséjéhez értendő, mert az Eucharisztikus Világkongresszusnak is ez lesz a fő helyszíne.

A világkiállítás több szimbolikus programját a 3,1 milliárd forintból felújított, és egy tavaly nyári kormányhatározattal az Országos Magyar Vadászkamara tulajdonába adott Hatvani Vadászkastélyban, valamint a 2019-re több mint negyven milliárd forintból megújuló Fővárosi Állatkertben rendezik.

Kormánybiztosa is van a vadászati világkiállítás lebonyolításának: a kinevezést a kormányszóvivőként nemrég leváltott, vadászszenvedélyét nyíltan vállaló Kovács Zoltán kapta. Kovácsnak az őt nemzetközi kommunikációs államtitkárként megillető 1.296.300 forintos illetményen túl kormánybiztosként is államtitkári fizetés jár majd, és munkáját tízfős titkárság is segíti. Projektcég is alakul majd a lebonyolításra - idén félmilliárdért -, és a hat tagú szervezőbizottság delegáltjainak is jár majd a mindenkori kormánytisztviselői illetményalap 100 százalékának megfelelő, 2019-ben összesen 3,2 millió forintos fizetés.



Az Országos Magyar Vadászkamara (OMVK) egyes megyei szervezetei is kapnának milliókat helyi programok szervezésére, de százmilliós nagyságrendben jutna a pénzhez a vadászathoz érintőlegesen kapcsolódó szervezetnek is.